Koncepcia vypracovania Národného plánu zavedenia eura v SR

1.	Východiská

Vláda SR v septembri 2004 prerokovala konkretizáciu Stratégie prijatia eura v SR. Na jej základe určila Ministerstvo financií SR za Národného koordinátora procesu zavedenia eura v SR a zadala úlohu vypracovať Národný plán zavedenia eura v SR (ďalej národný plán) v termíne do 30. júna 2005.

Vychádzajúc z konkretizácie Stratégie prijatia eura v SR, základnou časovou determinantou národného plánu je 1. január 2009 ako predpokladaný dátum vstupu SR do eurozóny a zavedenia eura do peňažného obehu. Ďalšími dôležitými termínmi budú schválenie národného plánu v júni 2005, vstup do ERM II (predpokladaný do marca 2006) a dátum rozhodnutia Rady EÚ o splnení podmienok pre prijatie za člena eurozóny (predpokladaný v čase od júna 2008), odkedy bude známy konverzný kurz SKK/EUR.

Ako určujúci systémový prístup k zavedeniu eura v SR sa predpokladá jeho simultánne zavedenie do bezhotovostného i hotovostného peňažného obehu (tzv. big-bang prístup). 

Zavedenie eura je komplexný proces, ktorý sa týka všetkých subjektov slovenskej ekonomiky a spoločnosti. Národný plán preto musí obsiahnuť úlohy a potreby súvisiace so zavedením eura v štruktúre „čo – kto - kedy“. Zároveň musí stanoviť subjekty kontroly, ktoré budú zodpovedné za implementáciu jednotlivých krokov a postupov v stanovenom harmonograme. 

Národný plán navrhujeme vypracovať v tejto štruktúre: 

1.	Vecný obsah
2.	Vymedzenie potrieb a úloh z hľadiska cieľových skupín ekonomických subjektov
3.	Inštitucionálne zabezpečenie plnenia národného plánu
4.	Harmonogram zavedenia eura

2.	Národný plán zavedenia eura v SR

2.1	Vecný obsah 

Národný plán zavedenia eura v SR bude predstavovať dokument, ktorý v koncentrovanej podobe obsiahne hlavné úlohy a potreby súvisiace s organizačným a technickým zabezpečením zavedenia eura v SR tak, aby príprava na zavedenie novej meny mala plynulý priebeh a v deň zavedenia eura bola celá spoločnosť spoľahlivo pripravená na jeho používanie tak v bezhotovostných, ako aj hotovostných transakciách.
Zavedenie eura z vecného hľadiska predpokladá jednak rozsiahlu, časovo náročnú technickú a administratívnu konverziu všetkých finančných informácií z korún na euro a jednak samotné zavedenie eurových bankoviek a mincí ako jediného zákonného platidla do obehu. Právnym predpokladom zavedenia novej meny je prijatie európskej legislatívy pre fungovanie krajiny v eurozóne a príslušná úprava relevantnej domácej legislatívy. 

V priereze celej ekonomiky pôjde najmä o zabezpečenie týchto úloh a potrieb:
-	legislatíva (implementácia zásad týkajúcich sa zavedenia eura podľa nariadenia Rady ES do právneho poriadku SR vrátane zákona o NBS)
-	administratívne predpisy, normy, nariadenia, smernice atď., ktoré sú nositeľmi finančných informácií
-	konverzia finančných informačných systémov (veľkých, vnútropodnikových, maloobchodných platobných terminálov)
-	prevod účtovníctva na euro
-	konverzia platobných a zúčtovacích systémov na euro
-	prevod výplatných pások, dôchodkov, sociálnych, nemocenských a iných dávok  na euro
-	prevod faktúr na euro
-	prevod cien na euro a duálne oceňovanie
-	zabezpečenie vedenia a publikovania hodnotových štatistických údajov v oboch menách a rekonštruovanie časových radov štatistických ukazovateľov 
-	konverzia majetkových aktív a pasív v ekonomike
-	konverzia bankových účtov klientov
-	konverzia štátneho dlhu
-	konverzia bankomatov 
-	konverzia automatov fungujúcich na mince alebo bankovky
-	razba národných euromincí
-	zabezpečenie potrieb eurových bankoviek (objednávka tlače alebo ich pôžička od Eurosystému)
-	distribúcia eurového obeživa do peňažného obehu SR a sťahovanie slovenskej meny z obehu

Vzhľadom na komplexnosť celého procesu, neoddeliteľnou súčasťou národného plánu bude stanovenie komunikačnej stratégie voči verejnosti a cieľovým skupinám ekonomických subjektov. Súčasné zavedenie hotovostného aj bezhotovostného eura, teda vynechanie prechodného obdobia, v spojitosti so zložitosťou celého procesu zavedenia eura vytvára potrebu vypracovať aj krízové scenáre.

Znamená to, že z vecného hľadiska musí národný plán obsiahnuť tieto hlavné tematické okruhy zavedenia eura v SR: 
•	Legislatíva a právny rámec pre zavedenie eura
•	Konverzia finančných informačných systémov vrátane účtovníctva a bezhotovostného platobného styku
•	Výroba (resp. iný spôsob zabezpečenia) eurových bankoviek a mincí pre potreby peňažného obehu SR
•	Proces predzásobenia bánk, maloobchodnej siete a obyvateľstva eurovým obeživom
•	Sťahovanie slovenskej meny z obehu
•	Komunikačná stratégia voči verejnosti

2.2	Vymedzenie potrieb a úloh z hľadiska cieľových skupín ekonomických subjektov

Zavedenie eura sa dotkne všetkých subjektov ekonomiky. Jednotlivé skupiny ekonomických subjektov však budú mať v celom procese rôzne potreby a úlohy. Tieto potreby budú pritom vyplývať z nevyhnutnej vnútornej adaptácie samotných subjektov (resp. skupín subjektov alebo sektorov) a z úloh, ktoré vzhľadom na charakter ich činnosti budú zabezpečovať pre iné skupiny subjektov. 

Pre potreby národného plánu bude vhodné stanoviť a sledovať priebeh príprav na zavedenie eura v tejto štruktúre ekonomických subjektov:

-	bankový  sektor (obchodné banky, NBS)
-	ostatné podnikateľské subjekty a neziskové organizácie
-	verejná správa (podľa jednotlivých rezortov)
-	obyvateľstvo (s osobitným zreteľom na ohrozené skupiny)

Jednotlivé skupiny subjektov budú musieť v súvislosti s menovou konverziou obsiahnuť najmä tieto hlavné aktivity:

NBS
-	novela zákona o NBS
-	novela zákona o platobnom styku
-	napojenie sa na európsky platobný systém TARGET 2
-	konverzia majetkových aktív a pasív NBS
-	konverzia korunových účtov klientov na eurá a ich zlúčenie s účtami  vedenými v eure
-	predzásobenie bánk eurovým obeživom (operácia frontloading)
-	zmena v tuzemskom medzibankovom platobnom systéme SIPS
-	konverzia finančných informačných systémov
-	zabezpečenie eurových bankoviek (objednávka tlače alebo pôžička od Eurosystému)
-	zabezpečenie mincí (razba)
-	komunikácia 

Bankový sektor
-	konverzia finančných informačných systémov
-	napojenie sa na európsky platobný systém TARGET 2
-	konverzia majetkových aktív a pasív bankového sektora
-	konverzia korunových účtov občanov a organizácií na eurá a ich zlúčenie s účtami vedenými v eure
-	predzásobenie obchodu a občanov eurovým obeživom
-	zapracovanie zmien v tuzemskom medzibankovom platobnom systéme SIPS do bankových informačných systémov
-	implementácia duálneho oceňovania
-	zmeny zmluvných vzťahov a úprava informačných systémov v nadväznosti na novelu zákona o NBS a zákona o platobnom styku
-	implementácia legislatívy ES po zavedení eura do bezhotovostného platobného styku
-	implementácia odporúčaní Európskej komisie, týkajúcich sa zavedenia eura do hotovostného obehu
-	predzásobenie bánk eurom vrátane spôsobov a možností (od NBS, od materských bánk z EÚ)
-	výmena peňazí a sťahovanie koruny z obehu (vrátane časového vymedzenia)
-	konverzia bankomatov
-	komunikácia (smerom do bankového sektora a smerom na bankovú klientelu)

Nebankové podnikateľské subjekty a neziskové organizácie
-	konverzia finančných informačných systémov
-	konverzia majetkových aktív a pasív podnikov a organizácií
-	prepočítanie nákladov a cien
-	konverzia predajných automatov 
-	vypracovanie podnikových plánov na zavedenie eura

Obyvateľstvo
-	oboznámenie sa s eurovými bankovkami a mincami
-	oboznámenie sa s hodnotou eurového obeživa (prepočty podľa konverzného kurzu)
-	využívanie informácií z duálneho oceňovania
-	používanie oboch mien v období duálneho obehu
-	výmena neplatnej slovenskej meny po skončení jej platnosti
-	práca s rizikovými skupinami obyvateľstva 

Verejná správa
-	konverzia štatistických a finančných informačných systémov (v ich rámci k najzložitejším patrí daňová správa a sociálna oblasť)
-	legislatíva (zákony, normy, vyhlášky, všeobecne záväzné normy samosprávy atď.)
-	prepočítanie tarifných miezd verejnej správy a rôznych dávok (nastavenie nových psychologických hraníc po základnom zaokrúhlení)

Verejnej správy sa týka najrozsiahlejší objem administratívnych a organizačných prác na príprave zavedenia eura. Musí obsiahnuť jednak prípravu ústredných orgánov verejnej správy, jednak prípravu na miestnych úrovniach. Miestne inštitúcie verejnej správy budú mať, vzhľadom na ich bezprostredný kontakt s verejnosťou, jednu z kľúčových úloh. 

Európska komisia sledovala prípravu verejnej správy na euro v krajinách pôvodnej EÚ-15 v rámci projektu Public administrators network (PAN). Príprava sa sledovala podľa viacerých praktických aspektov súvisiacich so zavedením eura (prijímanie legislatívnych opatrení týkajúcich sa eura a aplikácia národných pravidiel nad regulačné rámce EÚ, publikovanie strategických oficiálnych dokumentov, formovanie organizačných štruktúr na zavedenie eura). V Prílohe 6 uvádzame pôvodnú štandardnú monitorovaciu tabuľku EK, v ktorej sa evidoval postup príprav na euro podľa aktuálneho stavu v krajine a vstupu do platnosti jednotlivých opatrení a dokumentov. V tabuľke sme pre ilustráciu uviedli aktuálne informácie za SR. 

V súčasnosti sa pre budúcich členov eurozóny realizuje PAN II. Na jeho stretnutiach sa zúčastňuje aj zástupca NBS. PAN II, podobne ako pôvodný PAN slúži ako fórum pre výmenu informácií a skúseností s prípravou na zavedenie eura v členských krajinách EÚ. Dôležitým aspektom činnosti PAN II je okrem informačnej úlohy aj určenie odlišností, ktoré pre zavedenie eura v budúcich členských štátoch eurozóny vyplývajú z existencie eura a skúseností terajších krajín eurozóny (napr. vecný obsah prechodného obdobia, možnosti duálneho oceňovania, dĺžka obdobia duálneho obehu). V Prílohe 7 uvádzame bližšie podrobnosti o aktivitách skupiny PAN II.

2.3	Inštitucionálne zabezpečenie plnenia národného plánu

Kľúčovou podmienkou pre vypracovanie národného plánu a pre jeho úspešnú implementáciu v priereze celej ekonomiky a spoločnosti je vytvorenie vhodnej organizačnej štruktúry s určením inštitúcií, ktoré budú zodpovedať za čiastkové úseky príprav na euro. 

Technická a organizačná príprava na zavedenie eura vyžaduje vytvorenie formálnych štruktúr, ktoré budú zodpovedať za postup prípravy v jednotlivých skupinách subjektov a podľa stanoveného harmonogramu. Gestori na tento účel vytvoria pracovné výbory pod vedením príslušného ministerstva, resp. zastrešujúcej organizácie. Počet týchto výborov by mal byť obmedzený (podľa skúseností EÚ - 12 cca 4 - 6, bližšie v Prílohe 2), musí však zahrnúť hlavné vecné okruhy prípravy (legislatíva, informatika, banky a finančný sektor, nefinančný sektor, verejná správa, komunikácia s verejnosťou). Predpokladá sa tiež ďalšie členenie týchto výborov do podvýborov – podľa špecifických potrieb jednotlivých oblastí.

Okrem fungovania týchto formálnych štruktúr sa budú uskutočňovať neformálne stretnutia predstaviteľov vlády so súkromným sektorom (napr. formou verejných fór na výmenu názorov a informácií pre podniky a obyvateľstvo). Rovnakým spôsobom budú komunikovať s verejnosťou aj ďalší predstavitelia výborov, resp. podvýborov. Vhodným spôsobom je nevyhnutné zapojiť do príprav aj regionálne štruktúry. 

Na základe uvedeného navrhujeme, aby národný koordinátor zavedenia eura v SR po schválení národného plánu vytvoril nasledujúce inštitucionálne štruktúry na zavedenie eura: 

I. Národný koordinačný výbor pre euro (v gescii národného koordinátora): v zložení podpredsedu vlády a ministra financií, podpredsedu vlády pre európsku integráciu, ľudské práva a menšiny, podpredsedu vlády a ministra hospodárstva, podpredsedu vlády a ministra spravodlivosti, ministra práce, sociálnych vecí a rodiny, guvernéra NBS, prezidentky Asociácie bánk, predsedu Slovenskej obchodnej a priemyselnej komory, predsedu Štatistického úradu SR, predsedu ZMOS, zástupcu za VÚC a spotrebiteľov (SOI, ZSS, Fórum spotrebiteľov).

II. Pracovné výbory (gescia):	Informatika a štatistika (Ministerstvo financií SR)
Legislatíva (Ministerstvo spravodlivosti SR)
Banky a finančný sektor (NBS)
Verejná správa (Ministerstvo financií SR)
Nefinančný sektor a ochrana spotrebiteľa (Ministerstvo hospodárstva SR)
Komunikácia (NBS)
Do činnosti pracovných výborov, ktoré budú gestorované orgánom štátnej správy, resp. NBS, bude nevyhnutné aktívne zapojiť profesijné združenia a organizácie (najmä Asociáciu bánk a SOPK). Nemenej dôležitá bude spolupráca so samosprávnymi orgánmi miest a obcí.

Podvýbory v rámci pracovných výborov sa sformujú podľa špecifických potrieb. Napr. pracovný výbor Nefinančný sektor a ochrana spotrebiteľa implikuje podvýbory: podniky, obchod, spotrebitelia. Výbor Informatika a štatistika by mohol byť rozčlenený napríklad na podvýbory: platobné systémy, finančné informačné systémy, účtovníctvo, štatistika, bankomaty, predajné automaty. (Tieto návrhy sú zatiaľ uvedené iba ako rámcové námety bez nároku na definitívnu štruktúru uvedených pracovných výborov. Podobne sa vytvoria aj podvýbory v rámci ostatných výborov. Presnú špecifikáciu podvýborov určia gestori jednotlivých pracovných výborov.) 

III. Neformálne štruktúry: 
-	stretnutia predstaviteľov vlády a NBS s verejnosťou (obyvateľstvom a podnikovou sférou)
-	aktivity súkromného sektora voči verejnosti (Asociácia bánk, SOPK...)

IV. Informačné linky: 
-	Internet (oficiálna stránka napr. www.euro.nbs.sk, alebo stránka v gescii národného koordinátora
-	zriadenie telefonickej euro-linky (gestor NBS )

2.4	Harmonogram zavedenia eura 

Prechod na euro sa v SR uskutoční simultánne v bezhotovostnom platobnom styku a zavedením eurových bankoviek a mincí do hotovostného obehu. Konverzný kurz SKK/EUR, ktorým sa budú nezvratne prepočítavať všetky korunové hodnoty a informácie na eurá, však bude známy len relatívne krátky čas (niekoľko mesiacov – odo dňa vyhlásenia Rady o zrušení výnimky pre SR) pred oficiálnym dátumom vstupu do eurozóny. Kľúčovú úlohu pre bezporuchové zavedenie eura preto bude mať správne načasovanie jednotlivých administratívnych a technických príprav na euro v jednotlivých skupinách subjektov. Z toho vyplýva, že jednotlivé skupiny subjektov (resp. každý relevantný subjekt) musia presne identifikovať rozsah a vecný obsah zmien, ktoré pre ne vyplývajú zo zavedenia eura. Zároveň musia identifikovať časové nároky na ich bezpečnú realizáciu. 
	
Obmedzujúcim faktorom finalizácie príprav na zavedenie eura je (v dnešnej optike) pomerne vzdialený termín vyhlásenia konverzného kurzu (zhruba polovica roku 2008), resp. naopak, relatívne krátke časové obdobie, ktoré bude k dispozícii na finálnu konverziu všetkých systémov z korún na euro pred zavedením eura. Preto bude bezpodmienečne nevyhnutné, aby do vyhlásenia konverzného kurzu boli všetky technické prípravy v dostatočne vysokom štádiu rozpracovanosti s tým, že počas zostávajúcich niekoľkých mesiacov sa už budú iba dolaďovať. Medzikrokom k tomuto cieľu by mohlo byť stanovenie prvého kontrolného termínu o stave technickej a administratívnej prípravy na zavedenie eura približne k dátumu vstupu do ERM II, ktorého vecným obsahom by bola presná identifikácia vecných a časových nárokov zavedenia eura podľa jednotlivých cieľových skupín subjektov. 

Východiskom pre vypracovanie harmonogramu implementácie Národného plánu zavedenia eura v SR je orientačný kalendár dôležitých termínov prístupového procesu SR do eurozóny k 1. januáru 2009, ktorý spresňuje orientačný kalendár z konkretizácie Stratégie prijatia eura v SR (Príloha 4). 

Do harmonogramu pre národný plán bude potrebné bližšie špecifikovať najmä časové nároky na technickú prípravu, administratívne a legislatívne zmeny. Tie bude možné presnejšie stanoviť po prerokovaní s príslušnými gestormi. 

3.	Harmonogram prípravy Národného plánu zavedenia eura v SR

Termín vypracovania národného plánu je stanovený v uznesení vlády SR č. 862 z 8. septembra 2004 na 30. jún 2005. Vzhľadom na tento termín sa navrhuje nasledujúci harmonogram jeho prípravy a vypracovania:

•	január 2005 – predloženie Koncepcie vypracovania Národného plánu zavedenia eura v SR na rokovanie vlády SR 
•	január 2005 – vytvorenie pracovných skupín, ktoré sa budú podieľať na vypracovaní jednotlivých častí národného plánu
•	január 2005 – marec 2005: vypracovanie návrhu národného plánu
•	marec 2005 – prerokovanie pracovnej verzie národného plánu so spolupracujúcimi inštitúciami
•	apríl 2005 – predloženie 1. verzie národného plánu na prerokovanie do Direktória NBS
•	máj 2005 – predloženie národného plánu do Bankovej rady NBS
•	jún 2005 – predloženie konečnej verzie materiálu do vlády SR

Národný plán svojím rozsahom ovplyvní širokú škálu odborností a kompetencií. Aj keď národný plán vypracuje Ministerstvo financií SR v úzkej spolupráci s NBS, pri jeho tvorbe je nevyhnutná aj spolupráca ďalších rezortov a mimovládnych organizácií. Na vypracovanie národného plánu budú vytvorené pracovné skupiny. Pôsobnosť týchto pracovných skupín bude rovnaká ako pôsobnosť pracovných výborov spomínaných v časti 2.3. Rozdiel bude v tom, že pracovné skupiny budú založené teraz s úlohou vypracovať národný plán a zaniknú po jeho schválení, kým pracovné výbory budú založené po prijatí a na základe národného plánu, ich úlohou bude národný plán implementovať.
Pracovné skupiny identifikujú všetky úlohy, ktoré bude potrebné pred prijatím eura vykonať, určia zodpovednosť za ich vykonanie, odhadnú náklady a dobu nevyhnutnú na splnenie každej úlohy. Tieto úlohy sa premietnu do národného plánu.
Priebežne sa budú uskutočňovať konzultácie nielen s jednotlivými subjektmi v SR, ale aj s centrálnymi bankami krajín eurozóny, ako aj krajín, ktoré sa pripravujú na prijatie eura a tiež s príslušnými európskymi inštitúciami (najmä EK a ECB).

Pracovné skupiny (gescia):	 Informatika a štatistika (Ministerstvo financií SR)
Legislatíva (Ministerstvo spravodlivosti SR)
Banky a finančný sektor (NBS)
Verejná správa (Ministerstvo financií SR)
Nefinančný sektor a ochrana spotrebiteľa (Ministerstvo   hospodárstva SR)
Komunikácia (NBS)

Príloha 1

Návrh zloženia pracovných skupín, ktoré sa budú podieľať na vypracovaní Národného plánu zavedenia eura v SR

Informatika a štatistika
Gestor: 	Ministerstvo financií SR
Členovia: 	NBS (platobné systémy)
	ŠÚ SR (štatistika)
	MF SR (účtovníctvo)
	Asociácia bánk
	SOPK

Skupina pre informatiku je prierezová, všetky ostatné skupiny budú mať určitý prienik práce s informatikou. Skupina pre informatiku by sa mala venovať iba oblastiam, kde sú problémy informatiky a štatistiky najzávažnejšie a poskytnúť ostatným skupinám podporu a zásadné metodologické smernice.

Legislatíva
Gestor:	Ministerstvo spravodlivosti SR
Členovia:	MS SR
	NBS
	Úrad vlády SR
	MF SR
	MPSVaR SR
	MH SR
	Asociácia bánk
	SOPK

Banky a finančný sektor
Gestor:	NBS
Členovia:	NBS (bankový sektor)
	NBS (bezhotovostný platobný styk)
	NBS (príprava a výmena hotovostnej meny)
	ÚFT (nebankové finančné inštitúcie)
	Asociácia bánk  
	Zástupcovia komerčného bankového sektora (nominovaní Asociáciou bánk) 	MF SR

Verejná správa a samospráva
Gestor:	Ministerstvo financií SR
Členovia:	ZMOS
	MPSVaR SR
	Sociálna poisťovňa
	
Nefinančný sektor a ochrana spotrebiteľa
Gestor:	Ministerstvo hospodárstva SR
Členovia:	SOPK
	Protimonopolný úrad
	Fórum spotrebiteľov / ZSS
	SOI
Komunikácia
Gestor:	NBS
Členovia:	MF SR
	Slovenská televízia
	Slovenský rozhlas
	Úrad vlády
	ZMOS
	Asociácia bánk

Príloha 2

Postup prác pracovnej skupiny

do 31. januára 2005	Zriadenie pracovných skupín, ktoré sa budú podieľať na vypracovaní jednotlivých častí národného plánu 
do 10. februára 2005	Nominácia členov pracovných skupín jednotlivými rezortmi a inštitúciami 
do 20. februára 2005	Prvé stretnutie skupiny
do 14. marca 2005	Vypracovanie prvej verzie výstupného materiálu skupiny
31. marec 2005	Prvá verzia Národného plánu zavedenia eura v SR, ktorá vznikne zlúčením a úpravou čiastkových materiálov jednotlivých skupín
do 7. apríla 2005	Pripomienky skupín a ich členov k prvej verzii národného plánu
do 21. apríla 2005	Prerokovanie prvej verzie Národného plánu zavedenia eura v SR národným koordinátorom a v Direktóriu NBS
do 13. mája 2005	Vypracovanie konečného výstupného materiálu skupiny v harmonizovanej podobe s ostatnými skupinami
do 20. mája 2005	Spracovanie konečnej verzie Národného plánu zavedenia eura v SR
27. máj 2005	Schválenie Národného plánu zavedenia eura v SR národným koordinátorom a Bankovou radou NBS
30. máj – 24. jún 2005	Pripomienkové konanie k Národnému plánu zavedenia eura v SR
30. jún 2005	Predloženie Národného plánu zavedenia eura v SR	
 	na rokovanie vlády SR

		

Príloha 3
Ministerstvo financií Slovenskej republiky
NÁRODNÝ KOORDINÁTOR PROCESU ZAVEDENIA EURA V SR 

Uznesením vlády SR č. 862 z 8. septembra 2004 bola schválená konkretizácia Stratégie prijatia eura v Slovenskej republike s predpokladaným dátumom vstupu SR do eurozóny k 1. januáru 2009. Vstup do eurozóny vyžaduje okrem splnenia ekonomických podmienok (maastrichtských konvergenčných kritérií) rozsiahlu, časovo a logisticky náročnú technickú a organizačnú prípravu, ktorá zabezpečí plynulý prechod bezhotovostného a hotovostného peňažného obehu SR na euro. Na tento účel vláda SR určila Ministerstvo financií SR za Národného koordinátora procesu zavedenia eura v SR a podpredsedovi vlády a ministrovi financií uložila vypracovať  Národný plán zavedenia eura v SR v termíne do 30. júna 2005. Členom vlády a predsedom štátnych inštitúcií vláda uložila a guvernérovi Národnej banky Slovenska a generálnemu riaditeľovi Úradu pre finančný trh odporučila spolupracovať s národným koordinátorom na príprave národného plánu.  

V zmysle uvedeného uznesenia vlády príslušní rezortní ministri a guvernér NBS zriadia nasledujúce pracovné skupiny na vypracovanie jednotlivých častí národného plánu: 

Informatika a štatistika
Legislatíva
Banky a finančný sektor
Verejná správa
Nefinančný sektor a ochrana spotrebiteľa
Komunikácia

Návrh mandátu pracovnej skupiny 
Informatika a štatistika

(1) Pracovná skupina Informatika a štatistika identifikuje technické potreby konverzie informačných systémov a štatistických databáz z koruny na euro v priereze celej ekonomiky vrátane časových nárokov na technickú konverziu a odhadu s ňou spojených nákladov. 

(2) Činnosť pracovnej skupiny riadi a koordinuje Ministerstvo financií SR. 

(3) Členmi pracovnej skupiny sú zástupcovia Ministerstva financií SR, Národnej banky Slovenska, Asociácie bánk, Štatistického úradu SR a Slovenskej obchodnej a priemyselnej komory na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je identifikovať vecný rozsah technickej konverzie v priereze celej ekonomiky, osobitne
-	veľkých štatistických a finančných informačných systémov (Štátny štatistický systém – AŠIS, Štátna pokladnica, daňová a colná správa, sociálna poisťovňa, veľké podnikové systémy);
-	vnútropodnikových informačných systémov;
-	platobných a zúčtovacích systémov (vrátane napojenia sa na TARGET 2 a zmeny SIPS);
-	účtovníctva;
-	platobných terminálov;
-	bankomatov;
-	predajných automatov fungujúcich na mince alebo bankovky;
-	časových radov štatistických ukazovateľov 
-	a iných systémov, 

Okrem technickej identifikácie rozsahu konverzie pracovná skupina 
-	identifikuje časové nároky na jej uskutočnenie podľa hlavných skupín informačných systémov a určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy;
-	vypracuje odhad nákladov na technickú konverziu (vrátane nákladov na školenie);
-	poskytne základné metodické smernice pre konverziu finančných a štatistických informačných systémov v priereze celej ekonomiky.
 
(5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Informatika a štatistika v gescii Ministerstva financií SR, ktorý prevezme agendu tejto pracovnej skupiny. 

Návrh mandátu pracovnej skupiny 
Legislatíva

(1) Pracovná skupina Legislatíva identifikuje rozsah potrebných a vhodných zmien v zákonoch Slovenskej republiky a ostatných právnych predpisoch, vyhláškach, nariadeniach, samosprávnych normách a pod., ktoré vyplynú zo zavedenia eura v SR, stanoví spôsob a harmonogram implementácie záväzných legislatívnych noriem ES (nariadenia ES) a Európskej centrálnej banky a odporúčaní Európskej komisie týkajúcich sa zavedenia eura do právneho poriadku SR, vypracuje návrhy predpisov, ktoré sa v domácej legislatíve prijmú nad rámec odporúčaní EK. Pracovná skupina má prierezový charakter: úlohy, ktoré rieši, majú väzbu na činnosť ostatných pracovných skupín. 

(2) Činnosť pracovnej skupiny riadi a koordinuje Ministerstvo spravodlivosti SR.

(3) Členmi pracovnej skupiny sú zástupcovia Ministerstva spravodlivosti SR, Ministerstva financií SR, Ministerstva hospodárstva SR, Národnej banky Slovenska, Úradu vlády SR, Ministerstva práce, sociálnych vecí a rodiny SR, Asociácie bánk a Slovenskej obchodnej a priemyselnej komory na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je vypracovať
-	spôsob implementácie legislatívy ES o zavedení eura do bezhotovostného platobného styku (nariadenie Rady č. 1103/97 zo 17. júna 1997 o určitých ustanoveniach týkajúcich sa zavedenia eura, novelizované nariadením Rady č. 2595/2000 z 27. novembra 2000), ktorá sa týka najmä zásady kontinuity kontraktov, spôsobu prepočtu podľa konverzného kurzu a pravidiel zaokrúhľovania; 
-	spôsob implementácie odporúčaní EK, týkajúcich sa zavedenia eura do hotovostného obehu (č. 268/98 o bankových poplatkoch pri konverzii národnej meny na euro; č. 287/98 o duálnom oceňovaní; č. 288/98 o monitorovaní a informáciách pre uľahčenie prechodu na euro; č. 305/05/2000 o opatreniach na uľahčenie prípravy hospodárskych subjektov pri prechode na euro);
-	návrh domácich zákonov pre vybrané oblasti, ktoré nie sú normatívne ošetrené európskou legislatívou a javí sa táto potreba;
-	návrh domácich zákonov pre oblasti, v ktorých sa dospeje k potrebe ich legislatívneho ošetrenia nad rámec európskej legislatívy, najmä na základe podnetov ostatných pracovných skupín;
-	novelu zákona o NBS a novelu zákona o platobnom styku.

Okrem uvedených úloh pracovná skupina
-	vypracuje harmonogram prijímania zákonov zavádzajúcich euro v SR a určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy.

(5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Legislatíva v gescii Ministerstva spravodlivosti SR, ktorý prevezme agendu tejto pracovnej skupiny. 

Návrh mandátu pracovnej skupiny 
Banky a finančný sektor

(1) Pracovná skupina Banky a finančný sektor identifikuje rozsah zmien, ktoré vyplynú zo zavedenia eura pre inštitúcie bankového a finančného sektore SR, stanoví spôsoby a harmonogram ich implementácie. Vzhľadom na to, že pre zavedenie eura do hotovostného obehu budú mať banky kľúčovú úlohu, je nevyhnutné okrem technickej a administratívnej prípravy samotných bánk samostatne identifikovať a vypracovať postupy týkajúce sa komunikácie a styku s verejnosťou (obyvateľstvom, nefinančnými organizáciami), ktoré obsiahnu proces zavedenia eura od jeho obstarania, cez distribúciu do bánk a ďalej do verejnosti až po spôsob sťahovania a výmeny slovenského obeživa. Nemenej dôležité úlohy má bankový a finančný sektor v oblasti zavedenia eura do bezhotovostného obehu. V tejto oblasti sa predpokladá úzka spolupráca so skupinou pre informatiku a štatistiku.

(2) Činnosť pracovnej skupiny riadi a koordinuje Národná banka Slovenska.

(3) Členmi pracovnej skupiny sú zástupcovia Národnej banky Slovenska, Úradu pre finančný trh, Ministerstva financií SR, Asociácie bánk a vybraných komerčných bánk na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je vypracovať 
-	plán konverzie platobných a zúčtovacích systémov (napojenia sa na európsky platobný systém TARGET 2, zmien v tuzemskom medzibankovom platobnom systéme SIPS) a ďalších systémov, ktoré sú nositeľmi finančných informácií v rámci inštitúcií finančného sektora (vrátane konverzie ich majetkových aktív a pasív);
-	plán spôsobu obstarania eurových bankoviek a mincí;
-	logistický plán distribúcie obeživa do komerčných bánk a maloobchodného sektora (vrátane bezpečnostného zaistenia);
-	postupy a harmonogram distribúcie eurového obeživa obyvateľstvu a nefinančným organizáciám;
-	postupy a spôsoby sťahovania slovenskej meny od obyvateľstva a nefinančných organizácií (vrátane limitných termínov pre výmenu bankoviek a mincí).

Okrem uvedených úloh pracovná skupina
-	určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy;
-	vypracuje odhad nákladov spojených so zavedením eura vo finančnom sektore;
-	vypracuje alternatívne (krízové) scenáre pre prípad zlyhania niektorej zo súčastí procesu.

(5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Banky a finančný sektor v gescii Národnej banky Slovenska, ktorý prevezme agendu tejto pracovnej skupiny. 

Návrh mandátu pracovnej skupiny
Verejná správa

(1) Pracovná skupina Verejná správa identifikuje potreby, úlohy a realizačné postupy na zavedenie eura v rezortoch ústrednej verejnej správy, ako aj na regionálnych a miestnych úrovniach samosprávy. Osobitnú pozornosť je nevyhnutné venovať vypracovaniu funkčného spôsobu vykonávania koordinačnej funkcie inštitúcií verejnej správy voči samosprávnym orgánom a úloh samospráv vo vzťahu k obyvateľstvu a miestnym podnikateľským subjektom. 

(2)  Činnosť pracovnej skupiny riadi a koordinuje Ministerstvo financií SR.

(3) Členmi pracovnej skupiny sú zástupcovia Ministerstva financií SR, Ministerstva práce, sociálnych vecí a rodiny SR, Sociálnej poisťovne a Združenia miest a obcí Slovenska na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je
-	identifikovať potreby technickej konverzie finančných informačných systémov v rezortoch verejnej správy a na samosprávnych úrovniach a na základe metodických usmernení, ktoré poskytne pracovná skupina Informatika a štatistika, stanoviť spôsoby a harmonogram ich realizácie;
-	identifikovať potrebné zmeny v zákonoch, administratívnych a právnych predpisoch a stanoviť spôsoby a harmonogram implementácie legislatívnych zmien relevantných pre verejnú správu, ktoré vypracuje pracovná skupina Legislatíva;
-	vypracovať koncepciu prepočítania tarifných miezd zamestnancov verejnej správy, rôznych dávok, poplatkov a hraničných hodnôt;
-	vypracovať koncepciu informačnej kampane samospráv voči obyvateľstvu (s osobitným zreteľom na ohrozené skupiny) a miestnym podnikateľským subjektom (s dôrazom na malé podniky).  	 

Okrem uvedených úloh pracovná skupina
-	vypracuje odhad nákladov na technickú a administratívnu konverziu (vrátane nákladov na školenie) pre sektor verejnej správy;
-	určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy.

(5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Verejná správa v gescii Ministerstva financií SR, ktorý prevezme agendu tejto pracovnej skupiny. 

Návrh mandátu pracovnej skupiny 
Nefinančný sektor a ochrana spotrebiteľa

(1) Pracovná skupina Nefinančný sektor a ochrana spotrebiteľa identifikuje potreby a úlohy, súvisiace so zavedením eura v sektore nefinančných organizácií a pri ochrane spotrebiteľov.  Vzhľadom na to, že cieľovými subjektmi sú súkromné právnické a fyzické osoby, činnosť tejto pracovnej skupiny nemá normotvorný charakter. Jej úlohou je naopak určiť vhodné formy transmisie relevantných výsledkov činnosti ostatných pracovných skupín  do súkromného sektora tak, aby každý podnikateľský subjekt, nezisková organizácia i spotrebiteľ bol v deň zavedenia eura v SR spoľahlivo pripravený na používanie novej meny v bezhotovostnom i hotovostnom platobnom styku. 

(2) Činnosť pracovnej skupiny riadi a koordinuje Ministerstvo hospodárstva SR.

(3) Členmi pracovnej skupiny sú zástupcovia Ministerstva hospodárstva SR, Slovenskej obchodnej a priemyselnej komory, Protimonopolného úradu, Slovenskej obchodnej inšpekcie, RÚZ, AZZZ, ZPZ SR (a Fóra spotrebiteľov) na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je
-	vymedziť rozsah a potreby technickej konverzie informačných systémov v sektore nefinančných organizácií v zmysle metodických pokynov pracovnej skupiny pre informatiku a štatistiku;
-	vymedziť rozsah a potrebné zmeny v administratívnych a právnych normách relevantných pre fungovanie nefinančných organizácií v zmysle zmien, ktoré vypracuje skupina pre legislatívu;
-	identifikovať možnosti maloobchodu pre proces výmeny meny počas duálneho obehu;
-	vypracovať koncepciu ochrany spotrebiteľa pred neodôvodnenými cenovými dôsledkami menovej konverzie vrátane pravidiel konverzie cien na euro a duálneho oceňovania;
-	stanoviť požiadavku na vypracovanie individuálnych podnikových plánov na zavedenie eura a určiť spôsoby ich kontroly.

Okrem uvedených úloh pracovná skupina 
-	stanoví harmonogram plnenia jednotlivých úloh a určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy;
-	vypracuje odhad nákladov na zavedenie eura v sektore nefinančných podnikateľských subjektov a neziskových organizácií.

(5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Nefinančný sektor a ochrana spotrebiteľa v gescii Ministerstva hospodárstva SR, ktorý prevezme agendu tejto pracovnej skupiny. 

Návrh mandátu pracovnej skupiny 
Komunikácia

(1) Pracovná skupina Komunikácia určí hlavné smery komunikačnej stratégie s verejnosťou v jednotlivých verejnoprávnych médiách a prostredníctvom inštitúcií verejnej správy a samosprávy vrátane zabezpečenia verejne dostupných informačných zdrojov.  

(2) Činnosť pracovnej skupiny riadi a koordinuje Národná banka Slovenska.

(3) Členmi pracovnej skupiny sú zástupcovia Národnej banky Slovenska, Ministerstva financií SR, Slovenskej televízie, Slovenského rozhlasu, Úradu vlády SR, Združenia miest a obcí Slovenska a Asociácie bánk na úrovni riaditeľa odboru. Gestor pracovnej skupiny môže v prípade potreby prizvať aj ďalšie relevantné inštitúcie.

(4) Úlohou pracovnej skupiny v bližšej špecifikácii je 
-	vypracovať plán oboznamovania verejnosti s eurovými bankovkami a mincami;
-	stanoviť postupy na oboznamovanie sa  verejnosti s hodnotou eurového obeživa a na využívanie informácií z duálneho oceňovania;
-	vypracovať pre verejnosť transparentný plán komunikácie o ťažiskových vecných súvislostiach a systémovo kľúčových dátumoch (termínoch) procesu zavedenia eura, sťahovania a výmeny slovenskej meny. 

Okrem uvedených úloh pracovná skupina 
-	stanoví harmonogram plnenia jednotlivých úloh a určí kontrolné termíny postupu prác;
-	určí inštitúciu zodpovednú za splnenie každej čiastkovej úlohy;
-	vypracuje odhad nákladov spojených s propagačnými a komunikačnými aktivitami vrátane rozčlenenia týchto nákladov medzi súkromný sektor, verejný sektor a kofinancovanie z programu PRINCE.

 (5) Mandát pre činnosť pracovnej skupiny platí odo dňa jej zriadenia do schválenia národného plánu, t. j. do 30. júna 2005.

(6) Po schválení národného plánu bude na jeho základe zriadený pracovný výbor Komunikácia v gescii Národnej banky Slovenska, ktorý prevezme agendu tejto pracovnej skupiny. 

Príloha 4
Orientačný kalendár dôležitých termínov	
v rámci jednotlivých etáp prístupového procesu SR do eurozóny:	
Vstup do eurozóny k 1. januáru 2009	
1. etapa – do vstupu do ERM II	
	
•	Apríl 2004: „Dohoda z 29. apríla 2004 medzi Európskou centrálnou bankou a národnými bankami členských štátov nepatriacich k 1. máju 2004 do eurozóny, ktorou sa mení a dopĺňa dohoda z 1. septembra 1998 o prevádzkových postupoch pre mechanizmus výmenných kurzov v tretej etape hospodárskej a menovej únie.“	
•	September 2004: 
-	Prerokovanie konkretizácie Stratégie prijatia eura v SR a rozhodnutie o termíne vstupu do eurozóny vo vláde SR
-	Určenie Národného koordinátora procesu zavedenia eura v SR
-	Splnomocnenie ministra financií SR a guvernéra NBS rokovaním s orgánmi Európskej únie o vstupe do ERM II a určení centrálnej parity výmenného kurzu slovenskej koruny voči euru	
•	September 2004 – jún 2005: Vypracovanie Národného plánu zavedenia eura v SR	
•	September - november 2004: Neformálne konzultácie o vstupe do ERM II s orgánmi Európskej únie	
•	Do marca 2006: Absolvovanie prístupových procedúr do ERM II s orgánmi Európskej únie	
	
2.etapa – členstvo v ERM II do rozhodnutia o prijatí SR do eurozóny	
•	Do marca 2006: Vstup do ERM II	
•	Máj 2008: Správy o konvergencii EK a ECB	
•	Máj – jún 2008: Hodnotiaca procedúra v európskych inštitúciách	
•	Jún 2008: Rozhodnutie Rady EÚ o zrušení výnimky	
•	Jún 2008: Stanovenie konverzného kurzu SKK/EUR	
	
3.etapa – medzi rozhodnutím o prijatí SR do eurozóny a vstupom SR do menovej únie	
•	Júl – december 2008: Zabezpečenie potrebného množstva eurových bankoviek a mincí pre hotovostný obeh SR 	
•	September – október 2008: Predzásobenie NBS a komerčných bánk eurovým obeživom	
•	Polovica decembra 2008: Predzásobenie maloobchodného sektora eurovým obeživom	
•	Júl – december 2008: Neformálne duálne oceňovanie	
•	Do konca decembra 2008: Konverzia bankomatov, automatov a iných zariadení fungujúcich na mince alebo bankovky 	
	
4.etapa – po vstupe do eurozóny	
•	1. január 2009: Vstup do eurozóny	
•	Január – jún 2009: Duálne oceňovanie	
•	Január 2009: Výmena korunovej hotovosti za euro a sťahovanie slovenskej koruny z obehu	
•	Február 2009 - ... Pokračovanie výmeny  starého korunového obeživa za eurové bankovky a mince.	

Príloha 5
Organizačné štruktúry na zavedenie eura v EÚ-12

Krajina,
národný koordinátor (od)	Pracovné skupiny (a gestorská inštitúcia)	Neformálne aktivity vlády 
a súkromného sektora	Regionálne úrovne	
Belgicko 
Generálny komisariát pre euro (11/1996)	„Admi-Euro“ ( MF)
„Fin-Euro“ (MF)
„Eco-Euro“ (MH)
„Com-Euro-Com“ (Min. verejných služieb)	-Plenárne zasadnutia Generálneho komisariátu pre euro
-Rozšírené riadiace skupiny:
	-sociálny sektor
	-legislatíva a regulácia	Podskupina „Local authorities“ v rámci „Admi-Euro“	
Fínsko
Rada pre projekt EMU (pod vedením MF) (3/1996)	Skupina pre verejný sektor (MF)
Skupina pre legislatívu (MF)
Skupina pre informácie (MF)	-Národná koordinačná štruktúra (MF) (dialóg medzi administratívou, súkromným sektorom, cirkvami a socio-prefesijnými skupinami)
-skupina Finančný sektor
-skupina Podniky
-skupina Obyvateľstvo	-Lokálne autority - v rámci pracovnej skupiny pre verejný sektor
-Samosprávy zriadili vlastné pracovné skupiny pre euro
-Koordináciu zabezpečovala Asociácia fínskych samosprávnych orgánov	
Francúzsko
Medzirezortná misia pre prípravu verejnej správy na euro (MF)(1/1996)	-Účtovníctvo vo verejnej správe (MF)
-Legislatíva (MF): podskupiny pre kontinuity súkromných kontraktov, medzinárodných konvencií, hraničných cien, zaokrúhľovania, spätnej úpravy štatistických čas. radov
-Komunikácia (MF)
-Školenie (MF) 
-Lokálne autority (Min. vnútra)
-Spotrebitelia (Národná spotrebiteľská rada): podskupiny pre informácie, náklady a akceptáciu eura obyvateľstvom	Národný výbor pre euro (pod vedením MF v zložení zo zvolených zástupcov socio-profesijných skupín)	-Riadiace krajské výbory pod vedením prefektov;
-Krajské výbory pre monitoring (pod vedením krajských zástupcov štátnej pokladnice)
-V r.2000 a 2001 zriadené krajské „euro-observatories“ v spojení so spotrebiteľskými organizáciami a komunálnymi autoritami	
Grécko
-Národný koordinačný výbor (1/1998) na identifikáciu komunikačnej stratégie 
-Výbor alternátov (3/1998) v zložení zástupcov MH, MF, Bank of Greece, Hellenic Bank Association, Athens Stock Exchange, Federation of Greek Industries: na vypracovanie a monitorovanie Národného plánu zavedenia eura 
	-Študijný tím pre otázky colnej únie, adaptácie colnej legislatívy a relevantných opatrení pre zavedenie eura (MF).
-Študijný tím pre finančné otázky spojené s eurom (Štátny úrad pre všeobecné účtovníctvo v rámci MF).
-Študijný tím pre otázky priameho a nepriameho zdaňovania súvisiace so zavedením eura (Generálne daňové riaditeľstvo v rámci MF).	-Workshop organizovaný Gréckou priemyselnou federáciou v spolupráci s Asociáciou pre EHMÚ.
-Workshop Ústrednej asociácie gréckych priemyselných komôr.
-Konferencia časopisu „The Economist“ v spolupráci s Bank of Greece a gréckeho časopisu „Kathimerin“	Pracovná skupina v rámci Ústrednej asociácie gréckych obcí
	
Holandsko
-Národné fórum pre zavedenie eura (MF) v zložení zástupcov verejného sektora (centrálnej vlády a miestnych orgánov), finančného sektora (banky, burzy, poisťovne), odborov, zamestnávateľských organizácií, penzijných fondov a spotrebiteľských organizácií) (2/1996)
-„Forum for Publicity on the euro“ (3/1996)
 	-Medzirezortná prac. skupina pre euro
-Medzirezortná pracovná podskupina pre legislatívu
-Medzirezortná pracovná podskupina pre euro a rozpočtovú správu
-Eurocentrum pre informačné a komunikačné technológie		-Asociácia holandských obcí v rámci Národného fóra
-Pracovné skupiny pre euro na úrovni miestnych orgánov a agentúr
-Euro a samospráva 
-Osobitné správy o postupe príprav na euro vo verejnej správe a samosprávach sa pravidelne predkladali do parlamentu
	
Írsko
-Single Currency Officers Team (ECBI Sekretariát) (9/1995)
-Euro Changeover Board of Ireland (ECBI) Sekretariát (5/1998)	-Podvýbor ECBI pre informácie
-Poradný panel ECBI (pre slabo informované skupiny a skupiny s osobitnými potrebami)
-Pracovná skupina ECBI pre zavedenie hotovostného eura	-ECBI
-Informačná kampaň pre írskych podnikateľov (Výbor pre manažment, Poradný výbor) 
		
Luxembursko
Koordinačná skupina „Euro a verejná správa“ (MF)(7/1996)
	-Legislatíva (MF)
-Informačné technológie (Štátne centrum pre IT)
-Školenie (MF)	-Okrúhle stoly v rámci sektorov:
-	verejná správa
-	finančný sektor
-	veľké spoločnosti
-	MSP a spotrebitelia
-Okrúhly stôl „súkromný sektor“ za účasti finančného sektora, veľkých spoločností, MSP a spotrebiteľov
	Koordinátor pre euro na komunálnych úrovniach	
Nemecko
Pracovná skupina pre EMU (MF) (11/1995). Koordinácia medzirezortných postupov a usmerňovanie potrebných opatrení na legislatívne a administratívne zavedenie eura 	-Finančné trhy (BMF)
-Spracovanie elektronických dát (B. Min. vnútra)
-Finančná správa (BMF)
-Sociálna správa (B. Ministerstvo práce)
-Štatistika (Federálny štatist. úrad)	Do zavedenia eura pravidelne:
-„Petersberg discussions“ (s fed. min. fin.)
-„Bank discussions“ (so štát. tajom. MF)
-Pravidelná výmena názorov medzi štát. tajom. min. hosp., nefinančnými súkromnými organizáciami a spotrebiteľskými organizáciami (Trade Euro Forum) 
	-Bundes Länder v rámci EMU Working group
-Samostatné pracovné skupiny na úrovni Land
-Obce zastúpené v rámci EMU WG
-Väčšie obce ustanovili vlastných koordinátorov
-Na úrovni Land pracovné krúžky a pilotné projekty
-Všetky obchodné komory zriadili kontaktné miesta pre podniky.
	
Portugalsko
-Národná komisia pre euro (11/2000)
-Medzirezortná koordinačná komisia na prípravu verejnej správy na euro (pod vedením MF, za účasti zástupcov Min. plánovania, spravodlivosti, práce a solidarity, hospodárstva, regionálnych vlád Azor a Madeiry, centrálnej banky a miestnej správy) (3/1998)	„Euro Commission“ (MF):
-	Verejná správa
-	Finančný systém
-	Právne aspekty
-	Komunikácia		-Zastúpenie v medzirezortnej koordinačnej komisii
- Program “euro/obce“ vypracovaný Národnou komisiou pre euro na vyškolenie školiteľov pre obce
-Kampaň na miestnych úrovniach na zvýšenie praktických vedomostí o eure medzi verejnosťou (Národná komisia pre euro +miestne orgány)
-Smernice na adaptáciu miestnych orgánov na euro	
Rakúsko
Koordinačný orgán pod vedením Federálneho MF a Rakúskej národnej banky (za spoluúčasti všetkých ministerstiev, regionálnych orgánov a priemyselných zväzov) (9/1996)	-Banky a finančný trh
-Právne a legislatívne záležitosti („Legistik“)
-Verejná správa
-Hospodárska politika
-Informácie	-Rakúska hospodárska komora (Wirtschaftskammer)
-Federálna komora práce (Bundesarbeitskammer)
-Ochrana spotrebiteľov
	Provincie a mestá 
	
Španielsko
Medzirezortná komisia (MF)(7/1997)	Špeciálne komisie:
-Oživenie a platby
-Právne aspekty
-Účtovníctvo, štatutárne výkazníctvo, dane a štatistika
-Informačné technológie
-Spotrebitelia a podniky
-Dopravné aspekty

	Špeciálna komisia pre spotrebiteľov a podniky: so zastúpením všetkých sektorov, ktoré predkladali návrhy medzirezortnej komisii ohľadne praktických aspektov zavedenia eura 	-Španielska federácia obcí a provincií v spolupráci s MF a Inštitútom fiškálnych štúdií a ES podporila školenie na lokálnych úrovniach.
-Sporiteľne zaviedli ústretové postupy pre klientov vzdialených od úverových inštitúcií
-Zriadenie „europozorovateľní“ na lokálnych úrovniach na poskytovanie informácií a dohliadanie nad dodržiavaním Code of Good Practice v maloobchode.	
Taliansko
„Vládny podvýbor“ Výboru pre euro pod vedením Úradu predsedu vlády a štátnej pokladnice (10/1997)	-Právne implikácie zavedenia eura (štátna pokladnica)
-Informačné technológie vo verejnej správe (tzv. AIPA)
-Komunikácia (štátna pokladnica)
-Školenie (Úsek verejnej správy)	„Euro Committee“ :pod vedením MF, so zástupcami rezortov a hlavných socio-profesijných organizácií	Provinčné Euro Committees – v každej provincii, v zložení zástupcov centrálnej a miestnej správy a hlavných socio-profesijných skupín	

Príloha 6

Slovenská republika
Príprava na zavedenie eura vo verejnej správe	
I. Praktické aspekty zavedenia eura	
	Aktuálny 
stav 	Vstup
do platnosti	
Legislatíva a regulatívne opatrenia			
•	Novela zákona o NBS			
•	Úprava relevantnej domácej legislatívy 			
•	Zákon o zavedení eura (dĺžka trvania duálneho obehu, prípadne uzákonenie povinného duálneho oceňovania nad rámec európskej regulácie)			
Národné pravidlá zaokrúhľovania a opatrenia nad regulačný rámec EÚ			
Národné pozície, dobrovoľné dohody a/alebo pravidlá o vzťahoch medzi podnikmi a zákazníkmi			
Publikované oficiálne dokumenty			
•	Stratégia prijatia eura v SR		jún 2003	
•	konkretizácia Stratégie prijatia eura v SR	september 2004		
Vzdelávacie programy pre verejný sektor			
II. Organizačné štruktúry	
Koordinačné štruktúry: národný koordinátor zavedenia eura v SR (MF SR)	
Pracovné skupiny (rezortné, medzirezortné)

Neformálne aktivity vlády voči súkromnému sektoru

Regionálne a lokálne úrovne

Infolinky pre verejnosť
		september 2004	

Príloha 7
Informácia o pracovnej skupine PAN II

I. Mandát skupiny
Mandát PAN II zahŕňa prípravu praktických krokov pre prechod na euro. Do pôsobnosti PAN II nepatrí informačná a komunikačná kampaň a politicko-ekonomické otázky (diskusie o konvergenčných kritériách, šírke pásma v ERM II a pod.). PAN II sa stretáva 2 – 3-krát ročne. V PAN II je zastúpených všetkých 13 krajín EÚ, ktoré nie sú členmi eurozóny, EK a ECB. Zástupcovia členských štátov si na jednotlivé rokovania môžu priviesť svojich expertov. 

II. Hlavné zásady národných plánov zavedenia eura v nových členských krajinách
	Takmer všetky nové krajiny preferujú tzv. Big Bang (BB) scenár zavedenia eura – súčasné zavedenie hotovostného aj bezhotovostného eura bez prechodného obdobia (PO). Na druhej strane UK predpokladá asi 2-ročné PO. Je to spôsobené špecifikami a komplexnosťou britského finančného systému. Okrem toho, platobný systém v UK je v súkromných rukách a vláda neočakáva, že by súkromný sektor bol ochotný výrazne investovať do jeho transformácie skôr, ako bude zavedenie eura isté. ČR ešte nemá vyjasnenú stratégiu, ale pravdepodobne tiež uskutoční BB, prípadne len veľmi krátke PO – do dvoch mesiacov.
	Podľa legislatívy spoločenstva sa PO skončilo 31. 12. 2001. Väčšina krajín chápe PO ako čas od zavedenia bezhotovostného eura, (keď sa národná mena stáva iba denomináciou eura) po zavedenie hotovostného eura (keď všetky transakcie a účtovné systémy už pracujú priamo s eurom).
	Dôležitým faktorom je čas medzi rozhodnutím Rady a dňom zavedenia eura. Nároky na dĺžku tohto obdobia sa rôznia. Malé krajiny, ako napr. Slovinsko, požadujú obdobie aspoň 2 - 3 mesiacov, ale nie príliš dlhé (určite nie dlhšie ako rok). Väčšie krajiny (vrátane SR) by preferovali aspoň 6 mesiacov. Podľa vyjadrení komisie aj ECB sú obe inštitúcie ochotné vypracovať konvergenčné správy veľmi flexibilne (s prihliadnutím na dostupnosť dát), takže v prípade SR by napríklad bolo možné mať obe správy už v máji 2008 a prípadné rozhodnutie Rady možno ešte tiež v máji. Pokiaľ by však v určitom roku prijímalo euro viac krajín, Rada by o nich asi rokovala naraz, takže by tieto krajiny museli zladiť svoje harmonogramy.
	Ohľadom dátumu zavedenia eura nie je realistická iná alternatíva ako 1. január. Obzvlášť sa to týka krajín plánujúcich BB, keďže samotné zavedenie hotovostných bankoviek a mincí sa môže uskutočniť v hociktorý deň (hoci 1. január je aj tu jednou z iba niekoľkých vhodných možností). Prijatie eura a definitívne zafixovanie kurzu v iný deň ako na začiatku fiškálneho a účtovného obdobia by bolo veľmi komplikované. (Jedine v UK sa fiškálny rok začína 6. apríla). Dátum prijatia eura je v pôsobnosti členských krajín, legislatíva EÚ to nijako neupravuje.
	Niektorí starší členovia majú určité pochybnosti o pevnosti plánov niektorých nových krajín, ktoré zatiaľ neplnia maastrichtské kritériá, ale chcú prijať euro čo najskôr. Je možné, že deň prijatia eura nebude istý až do rozhodnutia Rady, ktoré môže byť len niekoľko mesiacov pred vstupom do eurozóny. Sú určité pochybnosti, či budú súkromné spoločnosti (hlavne banky) ochotné investovať značné prostriedky do prípravy prechodu na euro, keď dátum prijatia eura nie je úplne istý. V prípade, že vláda presvedčí súkromný sektor na včasnú prípravu, a prechod na euro sa potom odloží, hrozí vláde veľká strata dôveryhodnosti. V prípade, že príprava súkromného sektora bude nedostatočná, ale euro sa prijme v skoršom termíne, môžu vzniknúť problémy pri zavádzaní eura.

III. Právny rámec prechodu na euro
	Sekretariát PAN II vypracoval prehľad legislatívy prijatej súčasnými krajinami eurozóny. Okrem zmluvy a pravidiel ECB prijatie eura upravujú nariadenia Rady ES č. 1103/97 a č. 974/98. Nariadenie Rady ES č. 1103/97 ustanovuje zmenu ECU na euro, zavádza zásadu kontinuity kontraktov a určuje pravidlá zaokrúhľovania. Nariadenie Rady ES č. 974/98 je pre nás menej relevantná, určuje zásady pre PO. Komisia prijala štyri odporúčania (286/98, 287/98, 288/98 a 305/05/2000 z 11. októbra 2000) a dve komunikácie, ktoré zavádzajú nepovinné štandardy správneho postupu pre členské krajiny.
	Legislatíva EÚ stanovuje len hlavné zásady; na základe princípu subsidiarity si jednotlivé štáty väčšinu detailov upravili svojou legislatívou. Veľa štátov tiež prijalo zákony aproximujúce nariadenia Rady ES č. 1103/97 a 974/98, hoci to nebolo nutné (legislatíva EÚ má prednosť pred národnou legislatívou). V prípade nových členov napríklad rozhodnutie Rady o zrušení derogácie automaticky zavádza euro ako zákonné platidlo, a teda ruší zákony upravujúce národnú menu. Legislatívne otázky z pozície Slovenska budú predmetom ďalších diskusií.  

IV. Štandardy správnych postupov pri zavádzaní eura
	Na základe minulých skúseností a dokumentov Európskej komisie pripravil sekretariát PAN II zoznam štandardov správnych postupov pri zavádzaní eura. Časť z týchto postupov sa môže premietnuť do národnej legislatívy, časť je možné vykonať na základe dohôd v rámci súkromného sektora alebo dobrovoľných rozhodnutí jednotlivých organizácií.
	S výnimkou odsunutých platieb za predzásobenie obeživom neposkytovali štáty nijaké významné finančné kompenzácie bankám a iným organizáciám, ktoré pri zavádzaní eura pomohli nad rámec zákonom určených povinností.
	
V. Nadobudnutie euromincí
	Nové krajiny môžu získať euromince z viacerých zdrojov: a) raziť mince so svojou národnou stranou vo vlastnej mincovni, b) raziť mince so svojou národnou stranou v jednej alebo viacerých mincovniach vybraných vo verejnej súťaži, c) neraziť vlastné mince (alebo aspoň niektoré hodnoty), ale odkúpiť prebytky zásob súčasných mincí.
	Z pochopiteľných dôvodov národnej hrdosti a podporovania novej meny verejnosťou žiadna krajina neplánuje tretí postup. Krajiny, ktoré zadajú razbu externým dodávateľom (jednému alebo viacerým) neočakávajú problémy či zdržania – celý proces by nemal trvať viac ako 2 - 4 mesiace.
	Situácia je komplikovanejšia v krajinách, ktoré chcú všetky národné mince raziť vo vlastnej mincovni. Čas potrebný na razbu sa pohybuje medzi 12 (Litva) a 22 (Maďarsko) mesiacmi. Tieto krajiny sa snažia získať výnimku a mať možnosť raziť mince už pred definitívnym rozhodnutím Rady, lebo inak medzi rozhodnutím Rady o zrušení výnimky a nasledujúcim 1. januárom nebudú mať dostatok času. Komisia sa na takýto návrh pozerá veľmi skepticky. Problémy sú v oblasti autorských práv, zákonov o falšovaní, povolenia ECB a aj možnej nesprávnej interpretácie verejnosťou, že povolenie raziť mince znamená prijatie eura. Komisia navrhuje, aby si tieto krajiny navzájom požičali razobné kapacity, keďže nie všetky budú prijímať euro v tom istom čase.	

Pri výbere národných strán mincí sú krajiny v rôznych štádiách pokroku, ale všetky očakávajú úspešné ukončenie výberu dostatočne včas pred očakávaným ukončením derogácie.